
LĒMUMS
Jūrmalā
	2026. gada 24. septembrī
	
	Nr.
	493


	Par nekustamā īpašuma lietošanas mērķa maiņu zemes vienībai un noteikšanu plānotai zemes vienības daļai Turaidas iela 1, Jūrmala
	(protokols Nr. 11, 21. punkts)


Izskatot Jūrmalas valstspilsētas administrācijā (turpmāk – Administrācija) 2026. gada 20. augustā saņemto SIA “TeleTower”, reģistrācijas Nr. 40103257495 (turpmāk – SIA “TeleTower”) pilnvarotās personas iesniegumu (reģistrēts Administrācijas lietvedības sistēmā ar Nr. 1.1-37/26S-10389) par lēmuma pieņemšanu par nekustamā īpašuma lietošanas mērķa maiņu zemes vienības Turaidas iela 1, Jūrmala, kadastra apzīmējums 13000090130, daļai - apbūves tiesības zemesgabalam, Jūrmalas dome konstatē turpmāk minēto.

Atbilstoši Nekustamā īpašuma valsts kadastra likuma 9. panta pirmās daļas 1. punktam, zemes vienībai un zemes vienības daļai nosaka nekustamā īpašuma lietošanas mērķi un lietošanas mērķim piekrītošo platību. To atbilstoši Ministru kabineta noteiktajai kārtībai un vietējās pašvaldības teritorijas plānojumā noteiktajai izmantošanai vai likumīgi uzsāktajai izmantošanai nosaka vietējā pašvaldība, kuras administratīvajā teritorijā atrodas konkrētā zemes vienība un zemes vienības daļa, izņemot šīs panta daļas 2. punktā minēto gadījumu. Atbilstoši minētā likuma 9. panta trešajai daļai nekustamā īpašuma lietošanas mērķu klasifikāciju un nekustamā īpašuma lietošanas mērķu noteikšanas un maiņas kārtību nosaka Ministru kabinets.

Saskaņā ar Nekustamā īpašuma valsts kadastra informācijas sistēmas (turpmāk – NĪVKIS) datiem zemes vienībai Turaidas iela 1, Jūrmala, kadastra apzīmējums 13000090130, ar kopējo platību 19242 m2 (turpmāk - Zemes vienība) ir reģistrēts nekustamā īpašuma lietošanas mērķis Komercdarbības objektu apbūve (kods 0801) 219 m2 platībā un Pārējo sabiedriskās nozīmes objektu apbūve (kods 0908) 19023 m2 platībā.

Saskaņā ar Jūrmalas valstspilsētas teritorijas plānojumu, kas apstiprināts ar Jūrmalas pilsētas domes 2012. gada 11. oktobra saistošajiem noteikumiem Nr. 42 „Par Jūrmalas pilsētas teritorijas plānojuma grafiskās daļas, teritorijas izmantošanas un apbūves noteikumu apstiprināšanu”, kurā veikti grozījumi ar Jūrmalas domes 2024. gada 25. janvāra saistošajiem noteikumiem Nr. 2 „Par Jūrmalas valstspilsētas teritorijas plānojuma grozījumu, grafiskās daļas, teritorijas izmantošanas un apbūves noteikumu apstiprināšanu” Zemes vienība atrodas Publiskās apbūves teritorijā (P1).

Starp Administrāciju un SIA “TeleTower” 2026. gada 28. jūlijā noslēgts Apbūves tiesības līgums (turpmāk – Apbūves tiesības līgums) par Jūrmalas valstspilsētas pašvaldībai īpašumā esošā zemesgabala Turaidas ielā 1, Jūrmalā, kadastra Nr.13000091901 daļu 25 m2 platībā inženierbūves – elektronisko sakaru torņa (turpmāk – Būve) būvniecībai un ekspluatācijai. Paredzētais apbūves zemesgabala lietošanas veids ir Ar maģistrālajām elektropārvades un sakaru līnijām un maģistrālajiem naftas, naftas produktu, gāzes un ūdens cauruļvadiem saistīto būvju, ūdens ņemšanas un notekūdeņu attīrīšanas būvju apbūve (kods 1201).

Saskaņā ar Ministru kabineta 2006. gada 20. jūnija noteikumu Nr. 496 „Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” (turpmāk – Noteikumi Nr. 496) 4. punktu zemes vienībai un zemes vienības daļai nosaka vienu vai vairākus lietošanas mērķus. Lietošanas mērķim nosaka piekrītošo zemes platību. Saskaņā ar Noteikumu Nr. 496 7. punktu zemes vienības daļai noteiktajiem lietošanas mērķiem jāsakrīt ar kādu zemes vienības lietošanas mērķi. Ja zemes vienības daļai noteiktais lietošanas mērķis atšķiras no zemes vienības lietošanas mērķa, lietošanas mērķi vienlaikus maina arī zemes vienībai. Saskaņā ar Noteikumu Nr. 496 8. punktu zemes vienībai vai zemes vienības daļai, kurai ir noteikts un kadastra informācijas sistēmā reģistrēts lietošanas mērķis, lietošanas mērķi maina šo noteikumu 17. punktā minētajos gadījumos. Noteikumu Nr. 496 17.4. apakšpunkts noteic, ka lietošanas mērķa maiņu ierosina, ja pēc nomas līguma vai līguma par apbūves tiesību nodibināšanu noslēgšanas iepriekš noteiktais lietošanas mērķis neatbilst nomas līgumā vai līgumā par apbūves tiesību nodibināšanu noteiktajai zemes izmantošanai.
Zemes vienībai iepriekš noteiktais un NĪVKIS reģistrētais lietošanas mērķis Komercdarbības objektu apbūve (kods 0801) 219 m2 platībā un Pārējo sabiedriskās nozīmes objektu apbūve (kods 0908) 19023 m2 platībā neatbilst Apbūves tiesības līgumā noteiktajai zemes izmantošanai.
Apbūves tiesībai piešķirtajai zemes vienības daļai 25 m2 platībā nosakāms nekustamā īpašuma lietošanas mērķis Ar maģistrālajām elektropārvades un sakaru līnijām un maģistrālajiem naftas, naftas produktu, gāzes un ūdens cauruļvadiem saistīto būvju, ūdens ņemšanas un notekūdeņu attīrīšanas būvju apbūve (kods 1201).
Ņemot vērā iepriekš minēto, pamatojoties uz Noteikumu Nr. 496 4.,5.,7.,8. punktu, 17.4. apakšpunktu, 18. punktu un Jūrmalas domes Pilsētsaimniecības un transporta jautājumu komitejas 2026. gada 8. septembra sēdes atzinumu (protokols Nr. 1.2-11/67), Jūrmalas dome nolemj: 

1. Zemes vienībai mainīt nekustamā īpašuma lietošanas mērķi no Pārējo sabiedriskās nozīmes objektu apbūve (kods 0908) 25 m2 platībā uz Ar maģistrālajām elektropārvades un sakaru līnijām un maģistrālajiem naftas, naftas produktu, gāzes un ūdens cauruļvadiem saistīto būvju, ūdens ņemšanas un notekūdeņu attīrīšanas būvju apbūve (kods 1201), atstāt nekustamā īpašuma lietošanas mērķi Pārējo sabiedriskās nozīmes objektu teritorija (kods 0908) 18998 m2 platībā un Komercdarbības objektu apbūve (kods 0801) 219 m2 platībā.
2. Zemes vienības daļai 25 m2 platībā noteikt nekustamā īpašuma lietošanas mērķi Ar maģistrālajām elektropārvades un sakaru līnijām un maģistrālajiem naftas, naftas produktu, gāzes un ūdens cauruļvadiem saistīto būvju, ūdens ņemšanas un notekūdeņu attīrīšanas būvju apbūve (kods 1201) saskaņā ar Apbūves tiesības līguma 1. pielikumu.
Šo lēmumu saskaņā ar Administratīvā procesa likuma 70. panta pirmo daļu, 76. panta pirmo un otro daļu, 188. panta otro daļu un 189. panta pirmo daļu var pārsūdzēt viena mēneša laikā no tā spēkā stāšanās dienas pieteikumu iesniedzot Administratīvās rajona tiesas attiecīgajā tiesu namā pēc pieteicēja adreses [fiziskā persona — pēc deklarētās dzīvesvietas adreses, papildu adreses (Dzīvesvietas deklarēšanas likuma izpratnē) vai nekustamā īpašuma atrašanās vietas, juridiskā persona — pēc juridiskās adreses].

	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

